**răzlețe versuri**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

învârtind manivela,

flașnetarul-

o tornada de vreascuri,

dezlănțuie prin parcuri...

un corb solitar,

cu aripa-i înnegrită de gânduri,

desenează pe nori

o caligrafie

a tăcerii.

când e ceață ...

când e somn...

când plopii scutură ploaia...

din grămadă de frunze uscate,

ca doua mărgele din obsidian,

ochii speriați ai unui șobolan...

tresar.

2

ar putea fi

ramura unui copac

răsucită de trăsnet;

aripa rănită

a unui pescăruș

lovit de năprasnicul ger;

dorința de evadare,

din labirintul îngrijorărilor

cotidiene;

ar putea fi

îmbrățișarea tainică

a unui prieten

pitit în ungherele inimii.

3

a băut din paharul

impostorilor-

fiorul înșelăciunii

îl simte pe buze.

a stat la masa

vânzătorilor de țară-

gustul trădării îi acoperă

cerul gurii

știind adevărul,

a propagat minciuna

drept țintă a dreptății-

lumina roșiatică

a întunericului

îi sfredelește fața.

4

voi, pruncilor,

ascunși în umbra

bătrânilor chiparoși,

veți pune pe treptele existenței

o suflare curată și pură de viață!

la o parte veți da ignoranța;

răutatea și reaua credință

topite vor fi

în focul iubirii!

o zei,

îmbătați de fumul aroganței și al urii,

pământul este și va fi

al oamenilor!